**ТӨРИЙН БОДЛОГЫН ЗАЛГАМЖ ЧАНАРЫГ ХАДГАЛАХ**

**ТУХАЙ ХУУЛИЙН ТӨСЛИЙН ГАРЧИГ**

НЭГДҮГЭЭР БҮЛЭГ. Нийтлэг үндэслэл

1 дүгээр зүйл. Хуулийн зорилт

2 дугаар зүйл. Төрийн бодлогын залгамж чанарыг хадгалах тухай хууль тогтоомж

ХОЁРДУГААР БҮЛЭГ. Төрийн бодлогын баримт бичгийн хэрэгжилтийг хангах үүрэг

3 дугаар зүйл. Төрийн бодлогын баримт бичиг

4 дүгээр зүйл. Төрийн бодлогын баримт бичгийн хэрэгжилтийг хангах үүрэг

5 дугаар зүйл. Төрийн бодлогын баримт бичгийн хэрэгжилтийг хангахад тавих шаардлага

6 дугаар зүйл. Төрийн бодлогын баримт бичигт өөрчлөлт оруулах журам

ГУРАВДУГААР БҮЛЭГ. Төрийн бодлогын баримт бичгийн хэрэгжилтийн тайлан

7 дугаар зүйл. Засгийн газрын тайлан

8 дугаар зүйл. Яам, Засгийн газрын агентлаг, бусад байгууллагын тайлан

9 дүгээр зүйл. Сонгуулийн өмнөх төрийн бодлогын баримт бичгийн хэрэгжилтийн тайлан

10 дугаар зүйл. Аудитын дүгнэлт

ДӨРӨВДҮГЭЭР БҮЛЭГ. Төрийн бодлогын баримт бичгийн хэрэгжилтийн тайланг хэлэлцэх

11 дүгээр зүйл. Төрийн бодлогын баримт бичгүүдийн хэрэгжилтийн тайланг хэлэлцэх

12 дугаар зүйл. Төрийн бодлогын баримт бичгийн хэрэгжилтийг эрчимжүүлэх, сайжруулах арга хэмжээ

ТАВДУГААР БҮЛЭГ. Бусад

13 дугаар зүйл. Ил тод байдлыг хангах

14 дүгээр зүйл. Хууль тогтоомж зөрчигчид хүлээлгэх хариуцлага

15 дугаар зүйл. Хууль хүчин төгөлдөр болох

**Төсөл**

**МОНГОЛ УЛСЫН ХУУЛЬ**

**2019 оны .. дугаар Улаанбаатар**

**сарын ...-ны өдөр хот**

**ТӨРИЙН БОДЛОГЫН ЗАЛГАМЖ**

**ЧАНАРЫГ ХАДГАЛАХ ТУХАЙ**

**НЭГДҮГЭЭР БҮЛЭГ**

**Нийтлэг үндэслэл**

**1 дүгээр зүйл. Хуулийн зорилт**

1.1.Энэ хуулийн зорилт нь Монгол Улсын Үндсэн хуульд заасан үндэсний хөгжлийн зорилт, Монголын ард түмний язгуур эрх ашгийг хангах зорилгоор төрийн бодлогын баримт бичгүүдийг тогтвортой хэрэгжүүлэхтэй холбогдсон харилцааг зохицуулахад оршино.

**2 дугаар зүйл. Төрийн бодлогын залгамж чанарыг хадгалах тухай хууль тогтоомж**

          2.1.Төрийн бодлогын залгамж чанарыг хадгалах тухай хууль тогтоомж нь Монгол Улсын Үндсэн хууль, Хөгжлийн бодлого төлөвлөлтийн тухай хууль, энэ хууль болон эдгээртэй нийцүүлэн гаргасан хууль тогтоомжийн бусад актаас бүрдэнэ.

2.2.Монгол Улсын олон улсын гэрээнд энэ хуульд зааснаас өөрөөр заасан бол олон улсын гэрээний заалтыг дагаж мөрдөнө.

**ХОЁРДУГААР БҮЛЭГ**

**Төрийн бодлогын баримт бичгийн**

**хэрэгжилтийг хангах үүрэг**

**3 дугаар зүйл. Төрийн бодлогын баримт бичиг**

3.1.Төрийн бодлогын баримт бичигт Монгол Улсын Үндэсний аюулгүй байдлын үзэл баримтлал, гадаад бодлогын үзэл баримтлал, батлан хамгаалах бодлогын үндэс болон Улсын Их Хурлаас баталсан, үндэсний хэмжээнд хэрэгжүүлэх урт хугацааны бодлогын баримт бичгүүд хамаарна.

**4 дүгээр зүйл. Төрийн бодлогын баримт бичгийн хэрэгжилтийг хангах үүрэг**

4.1.Төрийн бодлогын баримт бичгийн хэрэгжилтийг хангах нь Монгол Улсын Ерөнхийлөгч, Улсын Их Хурлын дарга, дэд дарга, гишүүн, Ерөнхий сайд, Засгийн газрын гишүүн, Үндсэн хуулийн цэцийн дарга, гишүүн, Улсын дээд шүүхийн Ерөнхий шүүгч, гишүүн, Улсын ерөнхий прокурор, прокурор, бүх шатны Засаг дарга, төрийн болон орон нутгийн байгууллага, төрийн албан хаагч, улс төрийн нам, эвслийн үүрэг мөн.

4.2.Улсын Их Хурлын болон аймаг, нийслэлийн хурлын сонгуульд оролцох нам, эвсэл, бие даан нэр дэвшигч, Ерөнхийлөгчийн болон сум, дүүргийн хурлын сонгуульд нэр дэвшигч нь Сонгуулийн тухай хуулийн 121.1-д заасны дагуу тухайн сонгуульд оролцох хүсэлт гаргахдаа төрийн бодлогын баримт бичгүүдийн хэрэгжилтийг хангаж ажиллахаа тодорхой илэрхийлсэн байна.

4.3.Засгийн газар төрийн бодлогын баримт бичгийн хэрэгжилтийг үндэсний хэмжээнд удирдан зохион байгуулж, үр дүнг Улсын Их Хурлын өмнө хариуцна.

4.4.Аймаг, нийслэлийн Засаг дарга төрийн бодлогын баримт бичгийн хэрэгжилтийг харьяа нутаг дэвсгэрийн хэмжээнд удирдан зохион байгуулж, үр дүнг Засгийн газрын өмнө хариуцна.

4.5.Сум, дүүргийн Засаг дарга төрийн бодлогын баримт бичгийн хэрэгжилтийг харьяа нутаг дэвсгэрийн хэмжээнд удирдан зохион байгуулж, үр дүнг аймаг, нийслэлийн Засаг даргын өмнө хариуцна.

**5 дугаар зүйл. Төрийн бодлогын баримт бичгийн хэрэгжилтийг хангахад тавих шаардлага**

5.1.Төрийн бодлогын баримт бичгийн хэрэгжилтийг хангах арга хэмжээ нь тоо баримт, тооцоо, судалгаанд үндэслэсэн, тухайн хөтөлбөр, арга хэмжээний үр дүн, үр ашиг, үр нөлөөг тодорхойлсон, хэмжигдэхүйц, нотлогдохуйц байна.

5.2.Төрийн бодлогын баримт бичгийн хэрэгжилтийг хангах арга хэмжээг Хөгжлийн бодлого төлөвлөлтийн тухай хуулийн 4.1.12-т заасан хөгжлийн бодлогын баримт бичгүүдэд тусгаж, биелэлтийг зохион байгуулна.

**6 дугаар зүйл. Төрийн бодлогын баримт бичигт өөрчлөлт оруулах журам**

6.1.Төрийн бодлогын баримт бичигт өөрчлөлт оруулах асуудлыг үндэсний аюулгүй байдлыг хангах зорилт, улсыг батлан хамгаалах бодлого, гадаад орчны өөрчлөлт, нийгэм, эдийн засгийн бусад онцлог нөхцөл, байдлыг харгалзан Засгийн газрын өргөн мэдүүлснээр Улсын Их Хурал шийдвэрлэнэ.

6.2.Монгол Улсын Ерөнхийлөгч, Улсын Их Хурлын гишүүн, төрийн байгууллага, албан тушаалтан, иргэн, хуулийн этгээд төрийн бодлогын баримт бичигт өөрчлөлт оруулах талаарх саналаа Засгийн газарт хүргүүлж болно.

6.3.Энэ хуулийн 6.2-т заасан саналд тухайн төрийн бодлогын баримт бичигт өөрчлөлт оруулах үндэслэл, шаардлага, холбогдох шийдвэрийн төсөл, баримт материал, тооцоо, судалгааг хавсаргасан байна.

6.4.Засгийн газар энэ хуулийн 6.2-т заасан саналыг судалж, тодорхой хариу заавал өгнө.

6.5.Төрийн бодлогын баримт бичигт энэ хуулийн 6.1-д зааснаас бусад тохиолдолд өөрчлөлт оруулахгүй.

**ГУРАВДУГААР БҮЛЭГ**

**Төрийн бодлогын баримт бичгийн**

**хэрэгжилтийн тайлан**

**7 дугаар зүйл. Засгийн газрын тайлан**

7.1.Засгийн газар төрийн бодлогын баримт бичгийн хэрэгжилтийг хангах зорилгоор авч хэрэгжүүлсэн арга хэмжээний тайланг энэ хуулийн 9.1-д зааснаас бусад тохиолдолд дараа жилийн 3 дугаар сарын 1-ний өдрийн дотор Улсын Их Хуралд хүргүүлнэ.

7.2.Тайланд төрийн бодлогын баримт бичигт заасан зорилтыг хэрэгжүүлэх зорилгоор авч хэрэгжүүлсэн арга хэмжээний биелэлтийг батлагдсан зорилттой харьцуулан тайлагнасан байна.

7.3.Тайланд дараахь зүйлийг тусгана:

7.3.1.зорилтыг хангасан эсэх тухай дүгнэлт;

7.3.2.төлөвлөсөн үр дүнд хүрээгүй хөтөлбөр, арга хэмжээ байгаа бол түүний шалтгаан, нөхцөл;

7.3.3.энэ хуулийн 7.3.2-т заасан тохиолдолд үйл ажиллагааны үр дүнг сайжруулах талаар цаашид авах арга хэмжээний санал.

**8 дугаар зүйл. Яам, Засгийн газрын агентлаг, бусад байгууллагын тайлан**

8.1.Яам, Засгийн газрын агентлаг, холбогдох бусад байгууллага нь төрийн бодлогын баримт бичгийг хангах зорилгоор авч хэрэгжүүлсэн, хариуцсан ажлын тайланг доор дурдсан хугацаанд Засгийн газрын Хэрэг эрхлэх газарт цахим хэлбэрээр хүргүүлнэ:

8.1.1.улирлын тайланг дараа улирлын эхний сарын 10-ны өдрийн дотор;

8.1.2.жилийн эцсийн тайланг дараа оны 1 дүгээр сарын 20-ны өдрийн дотор.

8.2.Тайлан нь энэ хуулийн 7.2, 7.3-т заасан шаардлагыг хангасан байна.

**9 дүгээр зүйл. Сонгуулийн өмнөх төрийн бодлогын баримт бичгийн хэрэгжилтийн тайлан**

9.1.Улсын Их Хурлын ээлжит сонгуулийг зарлахаас 6 сараас доошгүй хугацааны өмнө төрийн бодлогын баримт бичгийн биелэлтийн тайланг Засгийн газар Улсын Их Хуралд хүргүүлнэ.

9.2.Энэ хуулийн 9.1-д заасан тайланд дараахь зүйлийг тусгана:

9.2.1.төрийн бодлогын баримт бичгийн биелэлт, явц, үр дүн;

9.2.2.төрийн бодлогын баримт бичгийн хэрэгжилтийг зохион байгуулахад учирч байгаа саад, бэрхшээл, түүний шалтгаан, нөхцөл;

9.2.3.төрийн бодлогын баримт бичгийн хэрэгжилтийг хангах зорилгоор цаашид авч хэрэгжүүлэх хөтөлбөр, арга хэмжээний санал, шаардагдах хөрөнгийн тооцоо, судалгаа;

9.2.4.төрийн бодлогын баримт бичгийн хэрэгжилтийг хангах зорилгоор авч хэрэгжүүлэх хөтөлбөр, арга хэмжээнд зориулан төсвөөс гаргах зардлын хэмжээ, түүний эх үүсвэр;

9.2.5.бусад асуудал.

9.3.Энэ хуулийн 9.1-д заасан тайланг Олон нийтийн радио, телевиз болон хэвлэл, мэдээллийн хэрэгслээр нийтэд мэдээлж, танилцуулна.

**10 дугаар зүйл. Аудитын дүгнэлт**

10.1.Үндэсний аудитын газар энэ хуулийн 7.1, 9.1-д заасан тайланд доор дурдсан хугацаанд аудит хийж, дүгнэлт гаргана:

10.1.1.энэ хуулийн 7.1-д заасан тайланд жил бүрийн 4 дүгээр сарын 1-ний өдрийн дотор;

10.1.2.энэ хуулийн 9.1-д заасан тайланг хүлээж авсан өдрөөс хойш 14 хоногийн дотор.

**ДӨРӨВДҮГЭЭР БҮЛЭГ**

**Төрийн бодлогын баримт бичгийн**

**хэрэгжилтийн тайланг хэлэлцэх**

**11 дүгээр зүйл. Төрийн бодлогын баримт бичгийн хэрэгжилтийн тайланг хэлэлцэх**

11.1.Улсын Их Хурлын холбогдох Байнгын хорооны хуралдаанаар энэ хуулийн 7.1, 9.1-д заасан тайланг мөн хуулийн 10.1-д заасан аудитын дүгнэлтийн хамт доор дурдсан хугацаанд хэлэлцэж, дүгнэлт гаргана:

11.1.1.энэ хуулийн 7.1-д заасан тайланг жил бүрийн 5 дугаар сарын 1-ний өдрийн дотор;

11.1.2.энэ хуулийн 9.1-д заасан тайланг хүлээж авснаас хойш 30 хоногийн дотор.

Тайлбар: “Улсын Их Хурлын холбогдох Байнгын хороо” гэж энэ хуулийн 9.1-д заасан тайланд тусгасан хөтөлбөр, арга хэмжээ эрхлэх асуудлынх нь хүрээнд хамаарч байгаа Улсын Их Хурлын Байнгын хороог ойлгоно.

11.2.Улсын Их Хурлын Байнгын хороогоор энэ хуулийн 11.1-д заасан тайлан, дүгнэлтийг хэлэлцэхдээ төрийн бодлоыг баримт бичиг тус бүрээр хэлэлцэнэ.

11.3.Энэ хуулийн 7.1, 9.1-д заасан тайланг Улсын Их Хурлын чуулганы хуралдаанд Ерөнхий сайд танилцуулна.

**12 дугаар зүйл. Төрийн бодлогын баримт бичгийн хэрэгжилтийг эрчимжүүлэх, сайжруулах арга хэмжээ**

12.1.Энэ хуулийн 11.1-д заасан Байнгын хорооны дүгнэлтийг Улсын Их Хурлын чуулганы нэгдсэн хуралдаанаар хэлэлцэж, шаардлагатай тохиолдолд төрийн бодлогын баримт бичгийн хэрэгжилтийг эрчимжүүлэх чиглэлээр Засгийн газарт зөвлөмж, чиглэл өгнө.

12.2.Улсын Их Хурал төрийн бодлогын баримт бичгийн биелэлт хангалтгүй бол ажлын гүйцэтгэл, үр дүнг сайжруулах төлөвлөгөө боловсруулж, хэрэгжүүлэх үүргийг Засгийн газарт өгнө.

12.3.Энэ хуулийн 12.2-т заасан тохиолдолд Засгийн газар төрийн бодлогын баримт бичгийн хэрэгжилтийг сайжруулах төлөвлөгөө боловсруулж, хэрэгжүүлнэ.

12.4.Энэ хуулийн 12.3-т заасан төлөвлөгөөний биелэлтийг тайлагнахад мөн хуульд заасан журмыг баримтална.

**ТАВДУГААР БҮЛЭГ**

**Бусад**

**13 дугаар зүйл. Ил тод байдлыг хангах**

13.1.Энэ хуулийн 7.1, 8.1, 9.1-д заасан тайлан, 10.1-д заасан дүгнэлтийг гарснаас хойш 5 хоногийн дотор Улсын Их Хурал, Засгийн газар, төрийн болон орон нутгийн бүх шатны байгууллагын албан ёсны цахим хуудсанд байршуулж, нийтэд ил тод, нээлттэй мэдээлнэ.

**14 дүгээр зүйл. Хууль тогтоомж зөрчигчид хүлээлгэх хариуцлага**

14.1.Төрийн бодлогын баримт бичгийн биелэлтийг хангалтгүй зохион байгуулсан, зөрчсөн нь төрийн улс төрийн албан тушаалтныг огцруулах үндэслэл болно.

14.2.Төрийн бодлогын баримт бичгийн биелэлтийг хангалтгүй зохион байгуулсан, зөрчсөн төрийн жинхэнэ албан хаагчийг Төрийн албаны тухай хуулийн 48 дугаар зүйлийн 48.1.4-т заасны дагуу төрийн албанд гурван жилийн хугацаанд эргэж орох эрхгүйгээр хална.

14.3.Төрийн бодлогын баримт бичгийг зөрчсөн улс төрийн намыг Улсын дээд шүүх татан буулгана.

**15 дугаар зүйл. Хууль хүчин төгөлдөр болох**

15.1.Энэ хуулийг 20.. оны .. дугаар сарын ..-ны өдрөөс эхлэн дагаж мөрдөнө.

**ГАРЫН ҮСЭГ**

**Төсөл**

**МОНГОЛ УЛСЫН ХУУЛЬ**

**2019 оны .. дугаар Улаанбаатар**

**сарын ...-ны өдөр хот**

**СОНГУУЛИЙН ТУХАЙ ХУУЛЬД НЭМЭЛТ,**

**ӨӨРЧЛӨЛТ ОРУУЛАХ ТУХАЙ**

**1 дүгээр зүйл.** Сонгуулийн тухай хуулийн 14 дүгээр зүйлд доор дурдсан агуулгатай 14.2, 14.3 дахь хэсэг тус тус нэмсүгэй:

“14.2.Энэ хуульд заасан шаардлага хангасан иргэн сум, дүүргийн хурлын төлөөлөгчид бие даан нэрээ дэвшүүлэх эрхтэй.

14.3.Нам, эвсэл сум, дүүрэг, баг, хорооны хурлын сонгуульд оролцож, гишүүнээ нэр дэвшүүлэхийг хориглоно.”

**2 дугаар зүйл.** Сонгуулийн тухай хуулийн 154 дүгээр зүйлийн 154.6 дахь хэсгийн “өөр намаас” гэсний дараа “аймаг, нийслэлийн хурлын сонгуульд” гэж, мөн зүйлийн 154.8 дахь хэсгийн “үндсэн дээр” гэсний дараа “аймаг, нийслэлийн хурлын сонгуульд” гэж тус тус нэмсүгэй.

**3 дугаар зүйл.** Сонгуулийн тухай хуулийн дараахь хэсгийг доор дурдсанаар өөрчлөн найруулсугай:

**1/ 14 дүгээр зүйлийн 14.1 дэх хэсэг:**

“14.1.Тухайн аймаг, нийслэлд өөрийн салбартай, санал авах өдрөөс 180-аас доошгүй хоногийн өмнө Улсын дээд шүүхэд бүртгүүлсэн нам тухайн аймаг, нийслэлийн хурлын сонгуульд оролцож, энэ хуульд заасан шаардлага хангасан иргэнийг нэр дэвшүүлэх эрхтэй.”

**2/ 67 дугаар зүйлийн 67.1 дэх хэсэг:**

“67.1.Сонгуульд оролцож байгаа нам, эвсэл, бие даан нэр дэвшигч нь сонгуулийн мөрийн хөтөлбөртэй байх бөгөөд мөрийн хөтөлбөр нь Төрийн бодлогын залгамж чанарыг хадгалах тухай хуульд нийцсэн байна.”

**3/ 151 дүгээр зүйлийн 151.3 дахь хэсэг:**

“151.3.Нам зөвхөн аймаг, нийслэлийн хурлын сонгуульд энэ хуульд заасны дагуу оролцож болно.”

**4/ 153 дугаар зүйлийн 153.1 дэх хэсэг:**

**“**153.1.Аймаг, нийслэл дэх намын салбар байгууллага нь тухайн намыг төлөөлж сонгуульд оролцох хүсэлтээ санал авах өдрөөс 60-аас доошгүй хоногийн өмнө аймаг, нийслэлийн сонгуулийн хороонд хүргүүлнэ.”

**4 дүгээр зүйл.** Сонгуулийн тухай хуулийн 72 дугаар зүйлийн 72.3 дахь хэсгийн “аймаг, нийслэл, сум, дүүрэг дэх намын” гэснийг “аймаг, нийслэл дэх нам, эвслийн” гэж, 121 дүгээр зүйлийн 121.1 дэх хэсгийн “бусад хуулийг” гэснийг “бусад хууль, төрийн бодлогын баримт бичгүүдийг” гэж, 155 дугаар зүйлийн 155.1, 155.2 дахь хэсгийн “орон нутгийн” гэснийг “аймаг, нийслэлийн” гэж, 157 дугаар зүйлийн 157.2 дахь хэсгийн “Нэр дэвшүүлсэн” гэснийг “Аймаг, нийслэлийн хурлын сонгуульд нэр дэвшүүлсэн” гэж тус тус өөрчилсүгэй.

**5 дугаар зүйл.** Сонгуулийн тухай хуулийн 153 дугаар зүйлийн 153.3.1 дэх заалт, 155 дугаар зүйлийн 155.3 дахь хэсгийн “, сум, дүүрэг” гэснийг тус тус хассугай.

**6 дугаар зүйл.** Энэ хуулийг 20.. оны .. дугаар сарын ..-ны өдрөөс эхлэн дагаж мөрдөнө.

**ГАРЫН ҮСЭГ**

**Төсөл**

**МОНГОЛ УЛСЫН ХУУЛЬ**

**2019 оны .. дугаар Улаанбаатар**

**сарын ...-ны өдөр хот**

**МОНГОЛ УЛСЫН ЗАСАГ ЗАХИРГАА, НУТАГ ДЭВСГЭРИЙН НЭГЖ,**

**ТҮҮНИЙ УДИРДЛАГЫН ТУХАЙ ХУУЛЬД НЭМЭЛТ,**

**ӨӨРЧЛӨЛТ ОРУУЛАХ ТУХАЙ**

**1 дүгээр зүйл.** Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуульд доор дурдсан агуулгатай дараахь хэсэг, заалт нэмсүгэй:

**1/ 9 дүгээр зүйлийн 9.9 дэх хэсэг:**

“9.9.Сум, дүүргийн Хурлын төлөөлөгч улс төрийн нам, түүний дэргэдэх төрийн бус байгууллагын гишүүн байхыг хориглоно.”

**2/ 26 дугаар зүйлийн 26.5 дахь хэсгийн 26.5.6, 26.5.7 дахь заалт:**

“26.5.6.улс төрийн нам, түүний дэргэдэх төрийн бус байгууллагын гишүүн бус байх;

26.5.7.сүүлийн 4 жилийн хугацаанд улс төрийн намын төв болон орон нутаг дахь салбар байгууллагад удирдах, гүйцэтгэх албан тушаалд ажиллаж байгаагүй байх.”

**3/ 26 дугаар зүйлийн 26.6 дахь хэсгийн 26.6.4-26.6.7 дахь заалт:**

“26.6.4.дээд боловсролтой;

26.6.5.төрийн албанд 3-аас доошгүй жил ажилласан;

26.6.6.улс төрийн нам, түүний дэргэдэх төрийн бус байгууллагын гишүүн бус байх;

26.6.7.сүүлийн дөрвөн жилийн хугацаанд улс төрийн намын төв болон орон нутаг дахь салбар байгууллагад удирдах, гүйцэтгэх албан тушаалд ажиллаж байгаагүй байх.”

**2 дугаар зүйл.** Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 26 дугаар зүйлийн 26.4 дэх хэсгийн “заасан гэсний дараа “аймаг, нийслэлийн Засаг даргад“ гэж нэмсүгэй.

**3 дугаар зүйл.** Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн дараахь хэсгийг доор дурдсанаар өөрчлөн найруулсугай:

**1/ 11 дүгээр зүйлийн 11.2 дахь хэсэг:**

“11.2.Аймаг, нийслэлийн Хурлын сонгуулийн дүнгээр хамгийн олон суудал авсан нам, эвсэл Хурлын даргад эхэлж нэр дэвшүүлэх эрхтэй.”

**2/ 26 дугаар зүйлийн 26.2 дахь хэсэг:**

“26.2.Баг, хорооны Засаг даргад тухайн нэгжийн нийтийн Хуралд оролцож байгаа иргэд, сум, дүүргийн Засаг даргад тухайн Хурлын төлөөлөгч, аймаг, нийслэлийн Засаг даргад тухайн Хурал дахь нам, эвслийн бүлэг, эсхүл Хурлын төлөөлөгч тус тус нэр дэвшүүлэх эрхтэй бөгөөд уг Хурлын хуралдаанд оролцсон иргэд, төлөөлөгчдийн олонхийн буюу 50-иас дээш хувийн санал авсан нэр дэвшигчийг томилуулахаар томилох эрх бүхий албан тушаалтанд санал болгоно.”

**4 дүгээр зүйл.** Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 26 дугаар зүйлийн 26.4 дэх хэсгийн “зохих шатны” гэснийг “тухайн аймаг, нийслэлийн” гэж өөрчилсүгэй.

**5 дугаар зүйл.** Энэ хуулийг 2019 оны .. дугаар сарын ..-ны өдрөөс эхлэн дагаж мөрдөнө.

**ГАРЫН ҮСЭГ**

**Төсөл**

**МОНГОЛ УЛСЫН ХУУЛЬ**

**2019 оны .. дугаар Улаанбаатар**

**сарын ...-ны өдөр хот**

**ХӨГЖЛИЙН БОДЛОГО ТӨЛӨВЛӨЛТИЙН ТУХАЙ**

**ХУУЛЬД ӨӨРЧЛӨЛТ ОРУУЛАХ ТУХАЙ**

**1 дүгээр зүйл.** Хөгжлийн бодлого төлөвлөлтийн тухай хуулийн дараахь хэсэг, заалтыг доор дурдсанаар өөрчлөн найруулсугай:

**1/ 4 дүгээр зүйлийн 4.1.5 дахь заалт:**

“4.1.5.”Засаг даргын үйл ажиллагааны хөтөлбөр” гэж Монгол Улсын хөгжлийн үзэл баримтлал, төрөөс баримтлах бодлого, Засгийн газрын үйл ажиллагааны хөтөлбөр болон аймаг, нийслэлийг хөгжүүлэх хэтийн зорилтод суурилсан, орон нутгийн хөгжлийн дунд хугацааны зорилго, зорилт, хэрэгжүүлэх арга замыг тодорхойлсон баримт бичгийг;”

**2/ 7 дугаар зүйлийн 7.9, 7.10 дахь хэсэг:**

“7.9.Улсын Их Хурлын болон аймаг, нийслэлийн иргэдийн Төлөөлөгчдийн Хурлын сонгуульд оролцох нам, намуудын эвсэл, Монгол Улсын Ерөнхийлөгчийн болон сум, дүүргийн иргэдийн Төлөөлөгчдийн Хурлын сонгуульд нэр дэвшигч нь сонгуулийн мөрийн хөтөлбөрөө Монгол Улсын хөгжлийн үзэл баримтлал, төрийн бодлогын баримт бичгүүдэд нийцүүлэн боловсруулна.

7.10.Улсын Их Хурлын болон аймаг, нийслэлийн иргэдийн Төлөөлөгчдийн Хурлын сонгуульд оролцох нам, намуудын эвсэл, Монгол Улсын Ерөнхийлөгчийн болон сум, дүүргийн иргэдийн Төлөөлөгчдийн Хурлын сонгуульд нэр дэвшигчийн сонгуулийн мөрийн хөтөлбөр Монгол Улсын хөгжлийн үзэл баримтлал, төрийн бодлогын баримт бичгүүдэд нийцэж байгаа эсэхийг Үндэсний аудитын газар хянаж, Сонгуулийн ерөнхий хороонд дүгнэлтээ хүргүүлнэ.”

**2 дугаар зүйл.** Энэ хуулийг 2019 оны .. дугаар сарын ..-ны өдрөөс эхлэн дагаж мөрдөнө.

**ГАРЫН ҮСЭГ**

**Төсөл**

**МОНГОЛ УЛСЫН ХУУЛЬ**

**2019 оны .. дугаар Улаанбаатар**

**сарын ...-ны өдөр хот**

**ТӨРИЙН АЛБАНЫ ТУХАЙ ХУУЛЬД НЭМЭЛТ,**

**ӨӨРЧЛӨЛТ ОРУУЛАХ ТУХАЙ**

**1 дүгээр зүйл.** Төрийн албаны тухай хуульд доор дурдсан агуулгатай дараахь заалт нэмсүгэй:

**1/ 12 дугаар зүйлийн 12.1.10 дахь заалт:**

“12.1.10.сум, дүүрэг, баг, хорооны Засаг дарга болон сум, дүүргийн Засаг даргын орлогч;”

**2/ 39 дүгээр зүйлийн 39.1.18 дахь заалт:**

“39.1.18.хуулиар зөвшөөрснөөс бусад тохиолдолд төрийн бус байгууллагын гишүүн байх, үйл ажиллагаанд нь аливаа хэлбэрээр оролцох;”

**2 дугаар зүйл.** Төрийн албаны тухай хуулийн 11 дүгээр зүйлийн 11.1.9 дэх заалтыг доор дурдсанаар өөрчлөн найруулсугай:

“11.1.9.аймаг, нийслэлийн Засаг дарга болон аймаг, нийслэлийн Засаг даргын орлогч;”

**3 дугаар зүйл.** Төрийн албаны тухай хуулийн 12 дугаар зүйлийн 12.1.10 дахь заалтын дугаарыг “12.1.11” гэж, 39 дүгээр зүйлийн 39.1.18 дахь заалтын дугаарыг “39.1.19” гэж тус тус өөрчилсүгэй.

**4 дүгээр зүйл.** Энэ хуулийг 2019 оны .. дугаар сарын ..-ны өдрөөс эхлэн дагаж мөрдөнө.

**ГАРЫН ҮСЭГ**

**Төсөл**

**МОНГОЛ УЛСЫН ХУУЛЬ**

**2019 оны .. дугаар Улаанбаатар**

**сарын ...-ны өдөр хот**

**ТӨРИЙН БОЛОН ОРОН НУТГИЙН ӨМЧИЙН ТУХАЙ**

**ХУУЛЬД НЭМЭЛТ ОРУУЛАХ ТУХАЙ**

**1 дүгээр зүйл.** Төрийн болон орон нутгийн өмчийн тухай хуулийн 18 дугаар зүйлийн 2 дахь хэсэгт доор дурдсан агуулгатай 4, 5 дахь заалт нэмсүгэй:

“4/улс төрийн нам, түүний дэргэдэх төрийн бус байгууллагын гишүүн бус байх;

5/сүүлийн 4 жилийн хугацаанд улс төрийн намын төв болон орон нутаг дахь салбар байгууллагад удирдах, гүйцэтгэх албан тушаалд ажиллаж байгаагүй байх.”

**2 дугаар зүйл.** Энэ хуулийг 2019 оны .. дугаар сарын ..-ны өдрөөс эхлэн дагаж мөрдөнө.

**ГАРЫН ҮСЭГ**

**Төсөл**

**МОНГОЛ УЛСЫН ХУУЛЬ**

**2019 оны .. дугаар Улаанбаатар**

**сарын ...-ны өдөр хот**

**УЛС ТӨРИЙН НАМЫН ТУХАЙ ХУУЛЬД НЭМЭЛТ,**

**ӨӨРЧЛӨЛТ ОРУУЛАХ ТУХАЙ**

**1 дүгээр зүйл.** Улс төрийн намын тухай хуульд доор дурдсан агуулгатай дараахь хэсэг, заалт нэмсүгэй:

**1/ 5 дугаар зүйлийн 5.1 дэх хэсгийн 5.1.8 дахь заалт:**

“5.1.8.төрийн байгууллага, албан хаагчдын үйл ажиллагаанд хутгалдан оролцож, чиг үүргээ хэрэгжүүлэхэд нь аливаа хэлбэрээр нөлөөлөхгүй байх.”

**2/ 7 дугаар зүйлийн 7.5 дахь хэсэг:**

“7.5.Нам /их, бага хурал, тэдгээртэй адилтгах төлөөллийн төв байгууллага болон намын бүх шатны удирдах, гүйцэтгэх албан тушаалтнууд/ төрийн жинхэнэ болон үйлчилгээний албан хаагчийг томилох, чөлөөлөхөд аливаа хэлбэрээр нөлөөлөх, оролцохыг хориглоно.“

**3/ 141 дүгээр зүйл:**

“**141 дүгээр зүйл. Хориглох зүйл**

141.1.Нам /их, бага хурал, тэдгээртэй адилтгах төлөөллийн төв байгууллага, намын бүх шатны удирдах, гүйцэтгэх болон намаас нэр дэвшүүлж сонгогдсон, томилогдсон улс төрийн албан тушаалтнууд/ дараахь үйл ажиллагаа явуулахыг хориглоно:

141.1.1.Монгол Улсын бүрэн эрхт байдал, тусгаар тогтнолыг бусниулах, үндэсний эв нэгдлийг задлан бутаргах үйл ажиллагаа явуулах;

141.1.2.Yндсэн хуулийн бус аргаар төрийн эрхийг авах, хүч түрэмгийлэх үйл ажиллагааг зохион байгуулах;

141.1.3.хүнийг яс, үндэс, арьсны өнгөөр ялгаварлан гадуурхсан бодлого, үйл ажиллагааг сурталчлах, зохион байгуулах;

141.1.4.бусад орны тусгаар тогтнол, нутаг дэвсгэрийн бүрэн бүтэн байдлын эсрэг үйл ажиллагаа, сурталчилгаа явуулах;

141.1.5.шашны, цэргийн болон цэрэгжсэн, фашист нам болох;

141.1.6.аливаа хэлбэрээр мөнгө, эд зүйл тараах ажлыг зохион байгуулах;

141.1.7.бараа, эд зүйл хөнгөлөлттэй үнээр худалдах ажлыг зохион байгуулах;

141.1.8.аливаа үйлчилгээ төлбөргүйгээр болон хөнгөлөлттэй үзүүлэх ажлыг зохион байгуулах;

141.1.9.нийтийг хамарсан биеийн тамирын уралдаан, тэмцээн, баяр наадам, урлагийн тоглолт, хүлээн авалт, дайллага, цайллага, төлбөрт таавар, бооцоот, мөрийтэй тоглоом зохион байгуулах, ивээн тэтгэх;

141.1.10.иргэдийг гадаад, дотоодод аялал зохион байгуулан оролцуулах, амралт, сувилалд амраах, сувилуулах;

141.1.11.хэвлэл мэдээллийн хэрэгсэл, цахим орон зай, мессеж ашиглан бусдыг гүтгэн доромжлох, хуурамч мэдээлэл тараах ажлыг зохион байгуулах;

141.1.12.ирээдүйд өөрийн болон бусдын хөрөнгөөр мөнгө, эд бараа өгөхөөр гэрээ байгуулах, хэлцэл хийх;

141.1.13.хишиг, хувь, хувьцаа өгөх, ажлын байранд зуучлах, ажилд оруулах зэрэг амлалт авах;

141.1.14.хууль тогтоомж зөрчихийг уриалсан агуулга бүхий сурталчилгаа явуулах;

141.1.15.аливаа шашны зан үйл ашиглах, түүнийг зохион байгуулах, оролцох, ивээн тэтгэх, шашны холбогдолтой эд зүйл тараах;

141.1.16.сурталчилгааны нэвтрүүлэг, материалд шашны холбогдолтой аливаа дуу, зураг хэвлэх, нийтлэх, нэвтрүүлэх;

141.1.17.иргэдийн дэмжлэгийг авах зорилгоор өөрөө болон бусдаар дамжуулан, эсхүл хүмүүнлэгийн, буяны, шашны байгууллага болон төрийн бус байгууллага, сангийн нэрээр халхавчлан сонгогч, түүний гэр бүлийн гишүүн, насанд хүрээгүй хүн, байгууллага, хамт олонд техник хэрэгсэл, тоног төхөөрөмж, мөнгө, эм тариа, хүнсний болон бусад эд бараа төлбөргүй тараах, хөнгөлөлттэй үнээр худалдах, цалин хөлс, урамшуулал, тэтгэлэг олгох;

141.1.18.төрийн болон нутгийн өөрөө удирдах байгууллага, төрийн болон орон нутгийн өмчит хуулийн этгээд, төрийн болон орон нутгийн өмчийн оролцоотой хуулийн этгээдийн тээврийн хэрэгсэл, бусад өмч хөрөнгийг аливаа хэлбэрээр сурталчилгаанд ашиглах;

141.1.19.иргэдийн дэмжлэгийг авах зорилгоор сонгогчид эдийн болон эдийн бус давуу байдал олгох, олгохоор амлах;

141.1.20.улсын болон орон нутгийн төсвийн хөрөнгийг иргэдэд тараан олгох, шууд зарцуулахтай холбогдсон амлалтыг сонгуулийн мөрийн хөтөлбөртөө тусгах, амаар болон өөр хэлбэрээр сонгогчдын дунд түгээн дэлгэрүүлэх;

141.1.21.Төрийн ордон, төрийн болон нутгийн өөрөө удирдах байгууллага, төрийн болон орон нутгийн өмчит хуулийн этгээд, төрийн болон орон нутгийн өмчийн оролцоотой хуулийн этгээд, хүмүүнлэгийн, буяны болон шашны байгууллагын байранд улс төрийн аливаа үйл ажиллагаа явуулах, хурал, зөвлөлгөөн, жагсаал, цуглаан зохион байгуулах.

141.2.Намын үзэл баримтлал, мөрийн хөтөлбөрт туссан иргэдийн шүтэх, эс шүтэх эрх чөлөө, төр, сүм хийдийн харилцаа, шашны талаарх бодлого, үзэл баримтлалыг сонгогчдод тайлбарлан таниулах үйл ажиллагааг шашны зан үйл ашигласан гэж үзэхгүй.

141.3.Бэлэн мөнгө, эд зүйл тараасныг иргэн баримттайгаар цагдаагийн байгууллагад мэдэгдэж болно.

141.4.Энэ хуулийн 141.3-т заасан иргэнд тараасан бэлэн мөнгө болон эд барааны үнийн дүнг тавь дахин нэмэгдүүлсэнтэй тэнцэх хэмжээний мөнгөн урамшуулал төрөөс олгоно.

141.5.Энэ хуулийн 141.4-т заасан урамшуулал олгох журмыг Засгийн газар батална.”

**4/ 18 дугаар зүйлийн 18.7 дахь хэсгийн 18.7.8 дахь заалт:**

“18.7.8.төрийн жинхэнэ болон үйлчилгээний албан хаагч.”

**5/ 21 дүгээр зүйлийн 21.2, 21.3 дахь хэсэг:**

“21.2.Энэ хуулийн 7 дугаар зүйлийн 7.1, 7.4, 7.5 дахь хэсгийн биелэлтэд төрийн албаны төв байгууллага, 141 дүгээр зүйлийн биелэлтэд цагдаагийн байгууллага тус тус хяналт тавина.

21.3.Монгол Улсын бүрэн эрхт байдал, тусгаар тогтнолыг бусниулах, үндэсний эв нэгдлийг задлан бутаргах, Үндсэн хуулийн бус аргаар төрийн эрхийг авах, хүч түрэмгийлэх, яс үндэс, арьсны өнгөөр ялгаварлан гадуурхах, бусад орны тусгаар тогтнол, нутаг дэвсгэрийн бүрэн бүтэн байдлын эсрэг үйл ажиллагаа, сурталчилгаа явуулах, шашны, цэргийн болон цэрэгжсэн, фашист намын хэлбэрт шилжих зэрэг Монгол Улсын хууль тогтоомж зөрчсөн үйл ажиллагаанд тагнуулын байгууллага хяналт тавина.”

**2 дугаар зүйл.** Улс төрийн намын тухай хуулийн 23 дугаар зүйлийн 23.2 дахь хэсгийг доор дурдсанаар өөрчлөн найруулсугай:

“23.2.Энэ хуулийн 7 дугаар зүйлийн 7.1, 7.4, 7.5 дахь хэсэг, 141 дүгээр зүйлд заасныг зөрчсөн нь тогтоогдсон, Төрийн бодлогын залгамж чанарыг хадгалах тухай хуулийн 14.3-т заасан бол тухайн намыг Улсын дээд шүүх татан буулгана.”

**3 дугаар зүйл.** Улс төрийн намын тухай хуулийн 18 дугаар зүйлийн 18.7.8 дахь заалтын дугаарыг “18.7.9” гэж, 21 дүгээр зүйлийн 21.2 дахь хэсгийн дугаарыг “21.4” гэж тус тус өөрчилсүгэй.

**4 дүгээр зүйл.** Энэ хуулийг 2019 оны .. дугаар сарын ..-ны өдрөөс эхлэн дагаж мөрдөнө.

**ГАРЫН ҮСЭГ**

**Төсөл**

**МОНГОЛ УЛСЫН ХУУЛЬ**

**2019 оны .. дугаар Улаанбаатар**

**сарын ...-ны өдөр хот**

**ЗӨРЧЛИЙН ТУХАЙ ХУУЛЬД НЭМЭЛТ**

**ОРУУЛАХ ТУХАЙ**

**1 дүгээр зүйл.** Зөрчлийн тухай хуульд доор дурдсан агуулгатай 15.29 дүгээр зүйл нэмсүгэй:

**“15.29 дүгээр зүйл. Улс төрийн намын тухай хууль зөрчих**

1.Төрийн байгууллага, албан тушаалтны үйл ажиллагаанд хутгалдан оролцсон намыг хорин мянган нэгжтэй тэнцэх хэмжээний төгрөгөөр торгоно.

2.Төрийн жинхэнэ болон үйлчилгээний албан хаагчийг томилох, чөлөөлөхөд аливаа хэлбэрээр, хууль бусаар нөлөөлсөн бол намын бүх шатны удирдах болон гүйцэтгэх албан тушаалтныг арван мянган нэгжтэй тэнцэх төгрөгөөр торгоно.

**Тайлбар:** Монгол Улсын Ерөнхийлөгч, Улсын Их Хурлын дарга, дэд дарга, Улсын Их Хурлын гишүүн, Ерөнхий сайд, Засгийн газрын гишүүн, аймаг, нийслэл, сум, дүүргийн Засаг дарга зэрэг төрийн улс төрийн албан тушаалтан хуульд заасан журмын дагуу төрийн жинхэнэ болон үйлчилгээний албан хаагчийг томилох, чөлөөлөхөд энэ хуулийн 15.29 дүгээр зүйлийн 2 дахь хэсэг хамаарахгүй.

3.Хандив өгөхийг хориглосон этгээдээс хандив авсан бол тухайн хандивын хөрөнгийг улсын орлого болгож, буруутай намын албан тушаалтныг арван мянган нэгжтэй тэнцэх хэмжээний төгрөгөөр торгоно.”

**2 дугаар зүйл.** Энэ хуулийг 2019 оны .. дугаар сарын ..-ны өдрөөс эхлэн дагаж мөрдөнө.

**ГАРЫН ҮСЭГ**

**Төсөл**

**МОНГОЛ УЛСЫН ХУУЛЬ**

**2019 оны .. дугаар Улаанбаатар**

**сарын ...-ны өдөр хот**

**ЗӨРЧИЛ ШАЛГАН ШИЙДВЭРЛЭХ ТУХАЙ**

**ХУУЛЬД НЭМЭЛТ ОРУУЛАХ ТУХАЙ**

**1 дүгээр зүйл.** Зөрчил шалган шийдвэрлэх тухай хуулийн 6 дугаар зүйлийн 6.8 дахь хэсгийн “15.24 дүгээр зүйлийн 3 дахь хэсэгт заасан” гэсний дараа “, 15.29 дүгээр зүйлд заасан” гэж нэмсүгэй.

**2 дугаар зүйл.** Энэ хуулийг 2019 оны .. дугаар сарын ..-ны өдрөөс эхлэн дагаж мөрдөнө.

**ГАРЫН ҮСЭГ**